**Narodni svet Koroških Slovencev in Krščanska Kulturna Zveza**

podeljujeta

**Tischlerjevo nagrado,**

ki jo 22. januarja 2024 prejme

# bivši državni poslanec Karel Smolle

za dolgoletno politično delovanje na zvezni in deželni ravni ter za izredne dosežke v prid slovenski narodni skupnosti na Koroškem.

**LAUDATIO** mag. Marijan Pipp

Dragi Karel, spoštovani častni gostje, dragi prijatelji!

Vrsta častivrednih in zaslužnih prejemnikov Tischlerjeve nagrade se letos na pragu njegovega 80. življenjskega jubileja nadaljuje z dokaj pozno počastitvijo izrazitega narodnopolitičnega delavca v naši slovenski skupnosti.

ŽIVLJENJEPIS:

Karel Smolle se je rodil 2. septembra 1944, po rojstnem listu v Celovcu, dejansko v Borovljah, po begu mame pred bombardiranjem Celovca. Maturiral je leta 1963 na Slovenski gimnaziji v Celovcu; študij na pravni fakulteti na Dunaju je prekinil zaradi pomanjkanja finančnih sredstev; leta 1970 je ustanovil podjetje »Prevajalska pisarna Smolle« na Dunaju – bil je konzulent ministrstva za pravosodje.

* Opravljal je razne politične funkcije, vse ob svojem poklicu kot sodni tolmač, mdr.:
* od leta 1959 član glavnega obora Narodnega sveta koroških Slovencev, v letih 2009 in 2010 predsednik Narodnega sveta;
* član raznih pogajalskih odborov med koroškimi Slovenci in zvezno vlado;
* predsednik in leta 1979 deželnozborski kandidat Koroške enotne Liste (KEL);
* zvezni poslanec – na osnovi zavezništva KEL z Zelenimi (1986) in z Liberalnim forumom (1998) dvakrat izvoljen v Avstrijski državni zbor;
* dolgoletni odbornik in predsednik nadzornega sveta celovške Mohorjeve družbe;
* od jeseni 1990 uradni predstavnik vlade Republike Slovenije v Avstriji, častni konzul Republike Slovenije v Celovcu.
* Leta 1960 ustanovitelj Koroške dijaške zveze, pobudnik Mladinskih taborov na Koroškem, Goriškem in Tržaškem.
* Vzpostavil je stike do Južne Tirolske in pridobil vsestransko solidarnostno pomoč za prizadevanja avstrijskih manjšin.
* Leta 1986 ustanovitelj Centra avstrijskih narodnosti na Dunaju (strešne organizacije avstrijskih manjšin).
* Leta 1988 pobudnik in soustanovitelj Slovenske gospodarske zveze.
* Pobudnik Dvojezične trgovske akademije v Celovcu, Panonske večjezične gimnazije v Borti/Oberwart, radijskih in televizijskih oddaj v jezikih avstrijskih narodnosti, povišanja podpor za narodne manjšine in odškodnin za žrtve nacizma.
* Doma na Bistrici v Rožu; poročen z dr. med. Drago Smolle Jelen; 2 hčerki – Tina, Lena.

V veselje in čast mi je, da smem z nagovorom – ob vključitvi te ali druge anekdote – sooblikovati počastitev **zaslužnega političnega garača** v naši narodni skupnosti, ki sem ga smel spremljati in z njim deliti uspehe in razočaranja, se od njega učiti in si ga smem šteti za prijatelja v pravem pomenu besede.

DELOVANJE:

Njegovo narodnopolitično ustvarjanje se pričenja na gimnaziji na Plešivcu, tam se je spoprijateljil z Erikom Prunčem in Florijanom Lipušem, skupaj so leta 1960 ustanovili literarno revijo »mladje«.

Iz časa Plešivca prva kratka anekdota: S svojimi aktivnostmi v slovenskem krožku in izdajanjem glasila »Kres« je pogosto prišel v konflikt z vzgojnim režimom škofijskega zavoda in mu je grozila izključitev. Da bi se obranil zagrožene izključitve, je začel hoditi dvakrat na dan k maši, misleč, da plača svojo neubogljivost z valuto, ki jo cenijo fajmoštri. Nekaj časa je to dajalo vodstvu doma vtis pokorščine, nazadnje pa le izključitev – skupaj z Erikom Prunčem – zaradi nedovoljenega pevskega nastopa na neki dekliški prireditvi.

Prestop na Slovensko gimnazijo mu je nazorno predočil koroško realnost, kakršna je prihajala na dan tudi v družinskih krogih. Nemški del sorodstva iz Krške doline je ponudil mami mesečno 1.000,šilingov za Karlovo šolanje, če ga vzame iz Slovenske gimnazije: »Wir legen alle z'sam, wenn du ihn aus der slowenischen Schul nimmst«. To mame ni omajalo, še manj pa Karla samega.

Na Slovenski gimnaziji je pogrešal organiziranost mladih, kot jo je poznal s Plešivca in je leta 1960 s sovrstniki – tu se začenja dolga skupna politična pot z Matevžem Grilcem in Filipom Waraschem – ustanovil Koroško dijaško zvezo, ki je postala v najkrajšem času najmočnejša mladinska organizacija med koroškimi Slovenci.

V tej dijaški zvezi smo se in se učijo generacije naše mladine osnovnega dela v organizaciji in se izobražujejo, oblikujejo svoje interese, poglede in mnenja in se tako usposabljajo za narodnopolitično delo. V osebi Joška Tischlerja in Franceta Cigana je imela dijaška zveza spodbudljiva spremljevalca, ki sta skrbela za politični naraščaj in temu naraščaju tudi nudila teren za sooblikovanje in potrebne spremembe. Samokritično moramo priznati, da danes pozabljamo, da ne rečem zanemarjamo to skrb in angažirano spremstvo za politični naraščaj.

Za mene je bil Karel Smolle tisti Joško Tischler. Kot takrat novopečenega študenta me je povabil k sodelovanju na način, da sem se kot politično zainteresiran človek moral čutiti nagovorjenega.

V kavarni nasproti Tvoje prevajalske pisarne sva govorila o načrtih za ustanovitev Centra avstrijskih narodnosti, ki naj bi združil zastopniške organizacije vseh avstrijskih narodnih manjšin v močno strešno organizacijo in o viziji za sodelovanje Koroške enotne liste (KEL) z Zelenimi, ki bi lahko privedlo do skupne kandidature pri parlamentarnih volitvah. Vse to, da zahteva več profesionalnosti in večjo našo prisotnost na političnih prizoriščih: »Kjerkoli se politično kaj pokadi, morajo biti naše teme prisotne«.

Poslušal sem z nekoliko skepse, nazadnje sem Ti rekel, da moraš vedeti, da ne delim vseh Tvojih političnih pogledov in zato dvomim, da bi odgovarjal Tvojim pričakovanjem. Tvoj odgovor je bil: »Prav zato Te vabim. S svojimi možgani znam misliti sam, želim si, da me boste mladi popravljali in dopolnjevali«.

Ta Tvoj pristop me je prepričal in pridružili so se Rihard Grilc, Rudi Vouk, Hubert Mikel in Sabina Zwitter kot sodelavka Andreasa Wabla.

Čisto v tem stilu se je tudi začelo delo v parlamentu, potem ko je Karel Smolle na osnovi zavezništva KEL z Zelenimi osvojil poslansko mesto. Več let smo si koroški Slovenci že prizadevali za razširitev slovenske programske ponudbe v državni radioteleviziji (ORF) in vprašal sem ga, če ne bi vložili predlog, ki bi dopolnil programski nalog ORF-a za radijske in televizijske oddaje za narodne manjšine. »Ja, našribaj,« mi je rekel, »našribaj ga, ga bomo pa vložili«.

Ta njegov prvi vloženi zakonski predlog je zadel zelo občutljivo politično polje in tako sprožil resna pogajanja o zahtevah, ki sta jih osrednji organizaciji s spomenico iz leta 1978 naslovili na vlado. Ker bi obravnava vloženega zakonskega predloga lahko vodila v široko politično diskusijo o monopolu ORF-a, je predvsem socialdemokratska stranka Karla v zaupnih pogovorih nagovarjala, naj zakonski predlog spet umakne, kar je po zagotovilu kanclerja Vranitzkega za resen pristop k odprtim manjšinskim vprašanjem tudi storil.

S to potezo – v času agresivnosti in demonstracij v tedaj popolnoma zavoženem vprašanju manjšinskega šolstva na Koroškem – je Karel poskusil vzpostaviti medsebojno zaupanje, ki naj bi vodilo v »novi dialog«, zavedajoč se, da bo za dosego napredkov potrebno sprejeti tudi kompromise.

Vranitzky je držal besedo in imenoval ministra Löschnaka in Neisserja za pogajanja z osrednjima organizacijama o zahtevah. Že februarja 1988 je bil sprejet memorandum, v katerem se je zvezna vlada zavezala rešiti štiri točke: dvojezični otroški vrtci, uvedba slovenskih televizijskih oddaj, trgovska akademija in finančna podpora slovenskim organizacijam in društvom. Do tedaj pa cela vrsta Karlovih pogovorov z ministroma Löschnakom in Neisserjem, s finančnim ministrom Lacino in državnim sekretarjem Dietzem, s sekcijskim šefom Holzingerjem in intendantoma ORF Podgorskim in Nagillerjem.

Tudi v šolskem vprašanju smo v ministrici Hawličekovi našli premočrtno političarko, ki se je z vso močjo uprla demagoški politizaciji manjšinskega šolstva in je bila pripravljena slediti argumentom in ne nemškonacionalnim hujskačem. Oporo je imela v kanclerju Vranitzkemu. Z njo in njenimi uradniki smo – kot si sam povedal ob njeni počastitvi za Einspielerjevo nagrado leta 2007 – zabili marsikateri dan in noč in tudi dele jutra v parlamentu ob prekinitvah pogajanj sej odbora za šolstvo ali pododbora za manjšinski šolski zakon.

Za hearing s strokovnjaki v šolskem pododboru sta Ti stala ob strani šolski nadzornik Valentin Inzko starejši in Reginald Vospernik, Marjan Šturm, ki so ga Zeleni imenovali po želji ZSO, je hearing bojkotiral. Po dolgotrajnem iskanju kompromisa je proti zahtevam Heimatdiensta uspelo ohraniti »skupno šolo« kontra »središčni šoli«, preprečiti uvedbo koroškega pedagoškega modela in teritorialno krčenje veljavnostnega območja, zmanjšali so se dvojezični razredi na največ 20 učencev in učenk, posledično se je zvišalo število razredov in zaposlenih učiteljev in učiteljic. Na tej osnovi število prijavljenih naprej razveseljivo raste iz leta v leto.

Bil pa je to tudi čas nezajezenih agresij slovenske levice proti Tvoji osebi: imenujem posebno izdajo Slovenskega vestnika, ki ščuva proti Karlovemu pristanku v šolskem pododboru parlamenta in občni zbor ZSO, kjer so v ospredju napadi na Karla Smolleja.

Živo se spominjam tudi krajevnih sestankov pred plenarno obravnavo manjšinskega šolskega zakona. Ne bom imenoval imen, pač pa psovke, ki so Ti jih metali v obraz: »ti pes« in »ti izdajalec«. Opljuvali so Te in Te zakrili s paravanom, tako da razprava z občinstvom ni bila mogoča. Toliko o politiki in pogovorni kulturi tistih, ki so pozneje oblikovali konsenzno skupino s Heimatdienstom – našli so se »ta pravi« in sadovi so temu primerni!

Drugi so se skrbeli za Tvojo popularnost in Ti svetovali, da bodi na dan glasovanja bolan, tako da se boš najbolje izvil iz težavne situacije. Karel Smolle je ostal ves mandat pri dobrem zdravju!

Dejavno politično podporo si vseskozi imel v predsedniku Narodnega sveta Matevžu Grilcu, rezultat Tvojih pogajanj in soglasje k šolskemu zakonu pa so z 90-odstotno večino podprli tudi razširjeni odbori NSKS, KEL in KKZ.

Predsednikoma socialdemokratske in ljudske stranke, Vranitzkemu in Mocku, je Karel v pismu sporočil, da pristaja na kompromis v šolskem vprašanju pod pogojem, da se z vladnima strankama doseže »medsebojno soglasje«:

* da naj se »pravni status narodnih skupnosti v smislu državnopogodbenih določil … ne samo ohrani, temveč v skladu s potrebami narodnih skupnosti izgradi« in
* »da se bodo vsa odprta vprašanja v prihodnje reševala le v soglasju s priznanimi organizacijami narodnih skupnosti«.

Zvezni kancler in predsednik SPÖ Vranitzky je prek poslanca Matzenauerja sporočil, da v smislu dialoga z manjšino s tem soglaša, enako se je odzval vicekancler in predsednik ÖVP Mock prek svojega šefa kabineta Staffelmayerja. Tako je zabeleženo v zapisniku 65. seje državnega zbora z dne 8. junija 1988 o razpravi o manjšinskošolskem zakonu. To soglasje k enakopravnemu dialogu z manjšino oba nista dala le zase osebno, temveč kot predsednika strank, ki jih moralno zavezuje tudi danes.

Ta dana beseda je vsekakor veljala v nadaljevanju v letih 1989 in 1990. Na osnovi tako ustvarjenega medsebojnega zaupanja in spoštovanja sta Karel Smolle in ministrica Hawličekova kljub vsem uporom in obstrukcijam takratnega deželnega glavarja Haiderja v najožjem sodelovanju položila temelje

* za ustanovitev sprva z dekretom deželnega šolskega sveta prepovedane Mohorjeve ljudske šole v Celovcu, skupaj z dolgoletnim direktorjem Mohorjeve Antonom Korenom;
* za rešitev ter finančno in gradbeno sanacijo zanemarjene Knafljeve ustanove na Dunaju pod vodstvom direktorja Korena;
* za 2. novelo koroškega manjšinskega šolskega zakona, ki je prinesla Dvojezično trgovsko akademijo, javno dvojezično ljudsko šolo v Celovcu, neobvezne vaje iz slovenščine, prosti predmet iz jezikov vseh narodnih skupnosti pri petih prijavah po vsej Avstriji in dvojezična spričevala;
* za dvojezično Višjo šolo za gospodarske poklice v Šentpetru, ki omogoča zaključek z maturo in nadomešča triletno strokovno šolo;
* za Panonsko gimnazijo v Borti s hrvaško-nemškim in madžarsko-nemškim učnim jezikom, ki je bila odprta leta 1992 pod ministrom Scholtenom, priprave pa so tekle od leta 1989 naprej;
* podpore prosvetnega ministrstva za narodne skupnosti so se povišale od 50.000,- EUR v letu 1986 na 325.000,- EUR v letu 1990 in podpore urada zveznega kanclerja od 340.000,- EUR v letu 1985 na 1,5 mio. EUR v letu 1989;
* otroški vrtec in ljudska šola dunajskih Čehov sta prejela izredno podporo iz družinskega fonda, ki je zagotovila njihov nadaljnji obstoj.

In končno je treba izpostaviti razširitev odškodnin za trpljenje žena, mož in otrok v času nacizma tudi na pripadnike manjšin, predvsem romske, češke in slovenske manjšine, za kar velja priznanje predvsem takratnemu kanclerju Vranitzkemu.

Sedanjega zveznega kanclerja in predsednika ÖVP Nehammerja pa tudi Zelene s to svojo zgodovino kot koalicijskega partnerja velja tem mestu spomniti na zavezo v vladnem programu za kodifikacijo ustavnih določb na področjih manjšinskega izobraževanja, manjšinskih jezikov in dvojezične topografije, na razširitev dvojezičnega sodstva in še druge v vladnem programu navedene točke za izboljšanje položaja narodnih manjšin. Doslej je bila uresničena edinole podvojitev proračunskih sredstev, ki pa je v letu 100. obletnice koroškega plebiscita služila v prvi vrsti izboljšanju lastnega političnega sijaja. Spet krepko zamujate pri eminentnih političnih vprašanjih!

Državni poslanec Karel Smolle pa ni bil aktiven samo na manjšinskem področju. Bil je eden najbolj marljivih govornikov v parlamentu, včasih dolgo po polnoči. Kratka anekdota: ko se je pri obravnavi mednarodne pogodbe o trgovanju s sladkorjem priglasil k besedi ob že zelo pozni uri, mu je predsedujoča Hubinekova obupano zaklicala: »Herr Abgeordneter, aber doch nicht um Mitternacht zum Thema Zucker.« Vsekakor je bil Karel na tako imenovani hit-lestvici poslancev magazinov »Wochenpresse« in »Basta« leta 1988 s 65-imi govori in leta 1989 s 30-imi govori vsakič na 1. mestu. Televizijski magazin »Hohes Haus« pa je ocenil, da si je Karel Smolle s svojimi prizadevanji, spraviti manjšinsko politiko z mrtvega tira, pravzaprav zaslužil posebno odlikovanje za spravo.

Bil je član šestih odborov parlamenta, mdr. stalnega pododbora za Južno Tirolsko in – če me spomin ne vara – govorec **»zelenih«** za ženska vprašanja. Tudi tu bi lahko postregel s to ali drugo anekdoto. Kot zunanjepolitični govorec Zelenih se je ukvarjal predvsem z južnotirolskim vprašanjem, s človekovimi pravicami na vzhodu in jugovzhodu, z že takrat perečim vprašanjem Palestincev in Kurdov in se sestajal z njihovimi delegacijami. Mesece pred razpadom vzhodnega bloka je obiskal sosednje države in bodril »oficialne in disidente« naj se odločijo za demokracijo in svobodne volitve, pri zunanjem ministru Nemčije pa se je zavzemal za ustrezno pravno zasidranje Lužiških Srbov v Nemško-nemški pogodbi.

Pa še beseda o denarju: Karel je svoje narodnopolitično delo opiral na organizacije, združene v Centru avstrijskih narodnosti in je v svojem prvem mandatu iz lastnega žepa podprl delovanje Centra s 36.000,- EUR.

Posebno poglavje je Karlovo politično spremljanje Slovenije na poti v demokracijo in samostojnost. V pripravah na prve večstrankarske volitve v Sloveniji aprila 1990 je redno nastopal na predvolilnih taborih Demosa, pogosto kot uvodni govornik, kjer je s svojim govorniškim talentom bodril ljudi, naj verjamejo vase, v samostojnost in v demokracijo.

V Beogradu je vodil pogovore s tedanjim zunanjim ministrom Lončarjem, več obiskov je imel v Zagrebu in npr. spremljal župana Zilka ob »fact-finding-mission« pri Franju Tuđmanu.

Velik del avstrijske in evropske politične elite je nasprotoval razhodu Jugoslavije in rojstvu nove države Slovenije. »Tako kot mora Slovenijo zanimati usoda naše manjšine, tako tudi nam ne more biti vseeno, kaj se dogaja s Slovenijo in v Sloveniji« je bilo vodilo za njegov angažma. »Za osebni prispevek k mednarodnemu priznanju Republike Slovenije in njenemu ugledu v Republiki Avstriji« mu je lani ob 30-letnici Republike Slovenije podelil predsednik Republike »red za zasluge«.

Karel Smolle je svojo poslansko funkcijo tesno vezal na potrebe in stališča manjšin, združenih v Centru avstrijskih narodnosti. Posebna kvaliteta njegovih dveh poslanskih mandatov – 1986-1990 na listi Zelenih in 1998-1999 na listi Liberalnega foruma – je bila v tem, da sta oba slonela na zavezništvu s Koroško enotno listo (KEL) in pogodbeno zagotovljenim avtonomnim zastopanjem manjšin znotraj frakcije in na parlamentarni ravni.

Zvezni kongres Zelenih v Gmundenu decembra 1989 je tako tudi sklenil, da bodo avstrijske narodne skupnosti v okviru Zelenih tudi v prihodnje imele status »avtonomne 10. zvezne dežele« in bodo naprej zastopane v parlamentu. Svojega kandidata ali kandidatko, da bodo manjšine lahko izbrale avtonomno, pri razdeljevanju mandatov pa naj bo manjšinski mandat prva prioriteta po dosegi ženske paritete.

Po tem sklepu zveznega kongresa Zelenih je skupina koroških Slovencev in »nemških demokratov«, ki so imeli svojo politično domovino v komunistični stranki in ZSO, začela rušiti avtonomni mandat in zavezništvo s KEL. Sprva s podpisno akcijo in pismom na Zelene, v katerem so menili, da lahko vsak nemški demokrat bolje zastopa interese koroških Slovencev kot Karel Smolle, pozneje z navalom na odprto vabljeni deželni kongres Zelenih. Uspešno so zrušili konstrukcijo avtonomnega manjšinskega mandata pri Zelenih in zavezništvo s KEL. Spet so se našli »ta pravi«!

Za slovensko narodno skupnost je parlamentarno delovanje Karla Smolleja vsekakor prineslo prve napredke od ustanovitve Slovenske gimnazije leta 1957. Njegova obširna tudi zunanjepolitična dejavnost in njegovo delovanje v številnih parlamentarnih odborih pa sta dokaz, da koroški Slovenec lahko povsem enakovredno in uspešno opravlja tudi politične naloge, ki se ne tičejo manjšinskega vprašanja, ne da bi zato moral odstopati od linije samostojnega nastopanja koroških Slovencev ali bi bil celo primoran v asimilacijo.

Karel Smolle je človek priznavanja in opredelitve k lastni identiteti, prepričan v učinkovitost samostojnega političnega gibanja, ker zagotavlja manjšini tematsko prisotnost in sili v obravnavo naglašenih vprašanj. »Nadstrankarstvo«, da je usodno za manjšino, »ker pomeni neopredeljevanje do konkretnih težav in potreb manjšine ter neposredno tudi nedejavnost«, je zapisal v nedavno izdanem zborniku ob 100-letnici dunajskega Kluba slovenskih študentov in študentk.

To naj velja v premislek tudi Enotni listi, ki se je povsem umaknila na občinsko raven. Pri deželnih in zveznih volitvah pa je Enotna lista postala neke vrste »nadstrankarska politična stranka« brez opredelitve, čeprav zadeve narodnih manjšin po ustavi sodijo v pristojnost zveze in dežel in tudi drugi interesi našega življa niso naseljeni samo na občinski ravni. Tako manjšinsko vprašanje stopa v ozadje in vedno bolj postaja obrobna tema, odločanje pa prepuščamo drugim, ne da bi nanj lahko vplivali. Letos je pred nami dvoje nadregionalnih volitev – opcije za aktivnejši pristop so nam odprte!

Dragi Karel, ob današnji počastitvi in skorajšnji Tvoji okrogli obletnici Ti vsi želimo zdravja, ostani malo hudomušen, veselega duha, kritičen, pa še naprej glasen spremljevalec slovenske, koroške in avstrijske stvarnosti.